Jacobus miseracione diuina archiepiscopus Vpsalensis. Premissis nostris sincerissimis dileccione et salute. Ersamen leuen vrunde vnde guden naburs. Alze gy scriuen vmme de gudere, de gy vörloren nw harwestlinch in de Fenschen skeren etc., kent Got, dat sodanig jwe schade is vns van herten leyt. Dar vmme hebbe wij dar vm gespraken, vnde ik, Sten Sture, vor my gescreuen hebbe myt dusseme jwem sendebode allen mynen vndersaten vnde vogeden to in Venlande, wo dat se sodanige gudere vpfragen solden vnde antwarden se dussem sendebode. Dergelichen och wat man van guderen hyr namales befragen kan, zal jw to guderwiss gerne wedder geantwardet werden; vnde willen vns so in de zake bewisen alze gy vns togelouet hebben vnde noch to gelouen vnde vns och van rechtes wegne bort to donde vmme naburscap willen. Vnde wes jw sunderges to leue is, don wij alle tiid gerne. Jw hir mede Gode to beualende to ewigen tiden. Gescreuen to Vpsall ame xx dage jn maio, nostris sub secretis et sigillis, anno lxxviij. Steno Sture, regni Swecie gubernator, Niclis Sture, Godzstauus Karlsone, Niclis Faderson et Magnus Karlsson armiger. Adress: Den ersamen vnde vorsichtigen mannen borgermeysteren vnde ratmannen der erlichen stad Gdanzich, vnsen leuen naburs vnde guden vrunden.